SKLEP SODIŠČA PRVE STOPNJE (četrti senat)
z dne 26. aprila 2007
Zadeva T-415/04
Tebaldi in drugi
proti
Komisiji Evropskih skupnosti
„Javni uslužbenci – Uradniki – Napredovanje – Napredovalno obdobje 2003 – Zavrnitev napredovanja – Dodelitev točk za napredovanje – Očitna nedopustnost“
Predmet: Tožba zaradi predloga za razglasitev ničnosti seznama uradnikov, ki so v napredovalnem obdobju 2003 napredovali v višji naziv,
ker ne vsebuje imen tožečih strank, in pripravljalnih aktov za to odločitev ter, podredno, odločbe o dodelitvi točk za napredovanje
v ocenjevalnem obdobju 2003.
Odločitev: Tožba se zavrže kot očitno nedopustna. Vsaka stranka nosi svoje stroške.
Povzetek
Uradniki – Tožba – Pravni interes
(Kadrovski predpisi za uradnike, člena 90 in 91)
Tožba, ki jo uradnik vloži za razglasitev ničnosti seznama uradnikov, ki so napredovali v višji naziv v napredovalnem obdobju,
ker na tem seznamu ni imena tožeče stranke, in podredno za razglasitev ničnosti odločbe o dodelitvi točk za napredovanje v
delu, ki se nanaša nanj, je očitno nedopustna, če tožeča stranka v pisanjih ni navedla nobenega konkretnega podatka v zvezi
s svojim osebnim položajem v zadevnem napredovalnem obdobju, kot so predvsem njen naziv, delovna doba v nazivu, skupno število
točk za napredovanje, ki jih je prejela v različnih kategorijah, in prag za napredovanje, ki se uporablja za zadevni naziv,
in torej ni navedla, zakaj ima osebni interes za vložitev tožbe.
Poleg tega, kadar se tožeča stranka v pisanjih izraža na splošno in abstraktno ter izpodbija predvsem dodelitev nekaterih
kategorij točk za napredovanje, ne da bi navedla, koliko ta dodelitev vpliva na njene interese, ne da bi omenila svoj posebni
primer ter dokazala povezavo med očitki, ki jih navaja, in svojim položajem, ti očitki ne zadevajo njenega osebnega pravnega
položaja, ampak splošni položaj zaposlenih v isti instituciji, in ne morejo utemeljiti dopustnosti tožbe, ker uradnik ni upravičen
delovati v interesu prava ali institucij in lahko v utemeljitev ničnostne tožbe uveljavlja le očitke, ki se nanašajo nanj
osebno.
(Glej točke od 28 do 32 in 36.)
Napotitev na: Sodišče, 30. junij 1983, Schloh proti Svetu, 85/82, Recueil, str. 2105, točka 14; Sodišče prve stopnje, 25. september 1991,
Sebastiani proti Parlamentu, T‑163/89, Recueil, str. II‑715, točka 25.